A BIZOTTSÁG (EU) 2021/79 VÉGREHAJTÁSI RENDELETE

(2021. január 27.)

a topramezon hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) Az 1107/2009/EK rendelet 80. cikke (1) bekezdésének a) pontja szerint a 91/414/EGK tanácsi irányelv (2) továbbra is alkalmazandó a jóváhagyási eljárás és feltételek tekintetében azokra a hatóanyagokra, amelyekről 2011. június 14. előtt az említett irányelv 6. cikkének (3) bekezdésével összhangban határoztak. A Bizottság 2003. december 9-én a 91/414/EGK irányelv 6. cikke (3) bekezdésének megfelelően elfogadta a topramezon (korábban BAS 670H) hatóanyagról szóló 2003/850/EK határozatot (3).

(2) 2003. május 12-én a BASF Aktiengesellschaft (jelenleg BASF SE) a 91/414/EGK irányelv 6. cikke (2) bekezdésének megfelelően kérelmet nyújtott be Franciaországhoz a topramezonnak az említett irányelv I. mellékletébe történő felvételére vonatkozóan. A 2003/850/EK határozat megerősítette, hogy a dosszié elvben megfelel a 91/414/EGK irányelv II. és III. mellékletében foglalt adat- és információszolgáltatási követelményeknek.

(3) A kérelmező által javasolt felhasználási célok tekintetében a 91/414/EGK irányelv 6. cikke (2) és (4) bekezdésében előírt eljárás szerint értékelték a topramezonnak az emberek és az állatok egészségére, valamint a környezetre gyakorolt hatását. Franciaország 2006. július 21-én értékelőjelentés-tervezetet nyújtott be a Bizottsághoz és az Európai Élelmiszerbiztonsági Hatósághoz (a továbbiakban: Hatóság).

(4) A tagállamok és a Hatóság megvizsgálták az értékelő jelentés tervezetét. A Hatóság 2014. január 13-án ismertette a Bizottsággal a topramezon hatóanyagú növényvédő szerek kockázatértékelése alapján levont következtetését (4).

(5) 2020. június 29-i levelében a BASF SE visszavonta a topramezon jóváhagyására irányuló kérelmet.

(6) A kérelem visszavonása következtében a topramezon nem engedélyezhető.

(7) Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a topramezon jóváhagyása érdekében.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyásának megtagadása A topramezon hatóanyagot a Bizottság nem hagyja jóvá.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. január 27-én. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(3) A Bizottság 2003/850/EK határozata (2003. december 4.) a BAS 670H-nak és az ezüst-tioszulfátnak a növényvédő szerek forgalomba hozataláról szóló 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dossziék teljességének elvi elismeréséről (HL L 322., 2003.12.9., 28. o.).

(4) Európai Élelmiszerbiztonsági Hatóság, 2014. Conclusion on the peer review of the pesticide risk assessment of the active substance topramezone (A topramezon hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(2):3540, 82. o. doi:10.2903/j.efsa.2014.3540.